C 152/184
MT
Il-Ġurnal Uffiċjali tal-Unjoni Ewropea
6.4.2022
3.3.
Ħafna suġġetti importanti se jkollhom bżonn ta’ aktar żvilupp permezz ta’ atti delega għall-implimentazzjoni.
Għalhekk, meta jitqies dan il-punt flimkien ma’ dak preċedenti, huwa kważi impossibbli li jiġi spjegat x’se jkunu l-konsegwenzi tal-implimentazzjoni għal kull settur tal-manifattura.
Dubji dwar diversi dettalji ewlenin tar-Regolament propost jagħmluha diffiċli li jiġi vvalutat sakemm il-proċess leġiżlattiv ikompli jagħmel progress.
Madankollu, iridu jiġu evitati kundizzjonijiet ta’ qafas inċerti, speċjalment meta jiġi vvalutat is-CO2 fir-rigward tal-importazzjonijiet, sabiex ma jiddgħajfux il-miżuri proattivi u antiċipatorji li jittieħdu mill-kumpaniji Ewropej biex jipproteġu l-klima.
3.4.
Fir-rigward tal-importazzjonijiet tal-elettriku, mhuwiex ċar jekk il-Kummissjoni vvalutatx sew l-impatt fuq il-prezz tal-elettriku fis-suq tal-elettriku tal-UE u kif dan jiġġenera spejjeż ogħla għall-konsumaturi, u, għalhekk, jiżdied ir-riskju ta’ rilokazzjoni tal-emissjonijiet tal-karbonju fost is-setturi intensivi fl-elettriku.
Ma għandux jintesa li l-konsum tal-elettriku mhuwiex meqjus għall-fini tal-kalkolu tal-impronta tal-karbonju tal-prodotti importati (5).
3.5.
L-industrija Ewropea hija orjentata lejn l-esportazzjoni u jekk, bħala konsegwenza tas-CBAM, ikollha xi protezzjoni kontra l-importazzjonijiet iżda ma tkunx tista’ tikkompeti fis-swieq internazzjonali, in-nuqqas ta’ kompetittività se jkun konsiderevoli u l-Ewropa mhux se tkun tista’ tibqa’ tattira investimenti industrijali.
3.6.
Sostituzzjoni rapida ħafna tal-miżuri eżistenti ta’ rilokazzjoni tal-emissjonijiet tas-CO2 bis-CBAM il-ġdid twassal għal inċertezza sinifikanti, u tfixkel id-deċiżjonijiet ta’ investiment fit-tul li diġà ttieħdu abbażi tal-miri għall-2030 li ġew riveduti reċentement.
Dan jista’ jnaqqas ukoll il-kapaċità tal-industrija li tinvesti f’teknoloġiji b’livell baxx ta’ emissjonijiet tal-karbonju u jsir ostaklu għall-kompetizzjoni għall-aċċess għal swieq terzi.
Għalhekk, fejn ikun meħtieġ, ir-rata attwali ta’ kwoti bla ħlas għandha tinżamm inizjalment sabiex l-industriji koperti mis-CBAM ikunu jistgħu jsiru aktar effiċjenti fl-użu tal-karbonju, segwita minn tnaqqis gradwali fil-kwoti bla ħlas, kif ikun xieraq, biex tiġi ffaċilitata aktar dekarbonizzazzjoni.
3.7.
Il-kompetittività u l-effetti fuq il-prezzijiet fuq il-katina tal-valur għandhom jiġu vvalutati bir-reqqa biex jiġi limitat l-impatt, speċjalment f’setturi ta’ esportazzjoni bħas-settur agroalimentari, fost l-oħrajn, li jiddependu ħafna minn prodotti mis-settur diġà kopert fil-proposta tas-CBAM.
3.8.
Is-CBAM jista’ biss jilħaq l-għanijiet kollha tiegħu b’mod effettiv jekk ir-rekwiżit li jiġi evitat is-CO2 fir-rigward tal-importazzjonijiet fl-UE jiġi kkumpensat b’vantaġġi li jirriżultaw minn produzzjoni li ma tagħmilx ħsara lill-klima fir-rigward tal-esportazzjonijiet mill-produtturi Ewropej.
Jista’ jkun il-każ li se jkun hemm kundizzjonijiet raġonevolment ekwivalenti ta’ kompetizzjoni bejn il-kumpaniji ta’ pajjiżi terzi u l-kumpaniji tal-UE fis-Suq Uniku, iżda l-ebda kumpanija tal-UE ma tista’ tikkompeti barra mill-pajjiż, peress li l-produtturi tal-UE se jħallsu l-ispejjeż sħaħ tal-karbonju, filwaqt li l-kompetituri minn pajjiżi terzi ma jħallsu xejn jew iħallsu ftit.
3.9.
Is-sistema tista’ twitti t-triq għal diversi skemi ta’ ċirkomvenzjoni bħal bdil tas-sors, dettalji ta’ verifika, kumpaniji b’ħafna faċilitajiet f’pajjiżi terzi li jiddikjaraw b’mod falz li prodotti magħmula f’faċilitajiet b’impronta tal-karbonju għolja jsiru f’faċilitajiet b’impronta tal-karbonju baxxa, ir-riorganizzazzjoni tas-sors u d-definizzjoni tal-merkanzija.
Dan jista’ jfixkel il-progress fl-ilħuq tal-għanijiet klimatiċi aktar ambizzjużi tas-CBAM.
Il-proposta għandha tiġi rfinata bir-reqqa matul il-proċess leġiżlattiv biex tiġi evitata l-imġiba dannuża li tippreġudika l-objettiv tal-leġiżlazzjoni: il-prodotti għandhom iġorru l-impronta klimatika tagħhom stess irrispettivament minn fejn jiġu biex jippromovu l-effiċjenza fil-mitigazzjoni tat-tibdil fil-klima madwar id-dinja minflok it-tnaqqis lokali billi jesternalizzaw l-emissjonijiet.
4.
Kummenti speċifiċi 4.1.
Il-KESE kien attiv ħafna fl-esplorazzjoni tal-possibbiltajiet, il-limitazzjonijiet u l-aspetti importanti li għandhom jiġu żviluppati taħt Skema ta’ Aġġustament fil-Fruntieri jew alternattiva relatata mat-taxxa, sabiex titnaqqas ir-rilokazzjoni tal-emissjonijiet tal-karbonju billi jiġu bbilanċjati l-ispejjeż u l-isforzi klimatiċi, jew minn prodotti tal-UE jew minn prodotti mhux tal-UE.
Il-KESE kien l-ewwel istituzzjoni tal-UE li identifikat dawn il-possibbiltajiet bħala miżura komplementari biex tiġi limitata r-rilokazzjoni tal-emissjonijiet tal-karbonju.
(5)
Kummissjoni Ewropea, Valutazzjoni tal-impatt tas-CBAM, Anness 8.